আবার দ্রোণের মুখোমুখী। তৃতীয়বার। তবে এইবারের লড়াইএর উদ্দেশ্য আলাদা। আগের দুই বারে ছিলো দুই যোদ্ধার ডুয়েল। এবারে সাত্যকিকে পৌঁছাতে হবে অর্জুনের কাছে। দ্রোণ তাই তাকে প্রশ্ন করলেন, তুমিও কি তোমার গুরুদেব অর্জুনের মতন পালিয়ে যাবে কাপুরুষের মতন? সাত্যকি বললেন, হে ব্রাহ্মণ, আপনার মঙ্গল হোক। কিন্তু আমার তাড়া আছে। এই বলে দ্রুত রথ চালিয়ে পাশ কাটিয়ে তিনি পদ্মব্যুহের দ্বারে এসে পড়লেন। সারথিকে বললেন, মন দিয়ে রথ চালাও হে।। দ্রোণ তো এখুনি এসে পড়বেন আমাদের তাড়া করে। দ্বিতীয় অর্থাৎ এই পদ্মব্যুহের দ্বাররক্ষী ভোজরাজ কৃতবর্মা। কিন্তু তার সাথে লড়াই শুরু হতে হতে না হতেই দ্রোণ এসে হাজির। উনি কৃত্তবর্মাকে বললেন তুমি ব্যুহের দ্বার সামলাও, সাত্যকিকে আমি রুখছি। ততক্ষনে পান্ডবদের দল ও এসে গেছে। ভীমসেন আর তার সাথে পাঞ্চাল সেনারা।